סימון או'בריאן, עורכת דין בינלאומית מוכרת לזכויות אדם ופעילה בולטת בתנועת החרם נגד ישראל תועדה מתפרעת בטיסה כשהיא שיכורה, מקללת דיילות בקללות גזעניות ומאיימת להוביל חרם נגד חברת התעופה אם הצוות לא יספק לה כבקשתה כוס יין נוספת. "אני מנהיגת תנועת החרם המזד**נת", תועדה או'בריאן צועקת לעבר הצוות - כשהיא מתייחסת לתנועת ה-BDS נגד ישראל. "אם אני קוראת להחרים – 'אייר אינדיה' גמורה!", צעקה. הסרטון - בתחילת הכתבה - מכיל אמירות גסות וקללות.

הסרטון של התקרית צולם על ידי נוסעים בטיסת "אייר אינדיה" ממומביי שבהודו להית'רו שבלונדון בשבת האחרונה. הסרטון הועלה לרשת והפך במהירות לוויראלי. נוסעים העידו שבעוד או'בריאן הייתה שיכורה היא גנבה בקבוק מאזור השירות במטוס לאחר שהדיילים סירבו לתת לה עוד שתייה. דווח כי הצוות נאלץ לאסור עליה לעשן בטיסה.

באחד הסרטונים נראית או'בריאן מטילה אימה על יושבי מחלקת העסקים וצועקת: "אני עובדת בשביל כל האנשים המזד**נים, הרוהינגה המזד**נים, האנשים המזד**נים מכל אסיה, עבורכם. אני עורכך דין פלילית בינלאומית. אני לא מקבלת על זה כסף דרך אגב, אבל אתם לא תתנו לי כוס יין מד**נת - זה בסדר?".

בכירת BDS תועדה מתפרעת בטיסה

עורכת הדין הטיחה הערות גזעניות גם בדיילים: היא תועדה צועקת לעבר דיילת "קבצנית הודית מטומטמת". על פי עדויות היא צעקה על הצוות במשך חמש שעות ואיימה שתדאג להכניס אותם לכלא. "זה היה ממש מפחיד", אמר נוסע לאתר "דיילי מייל" הבריטי. "היה חוסר שליטה. זה היה מתיש, אי אפשר היה לישון. אשתי ואני היינו מבוהלים והחזקנו ידיים. אשתי אמרה לי לא להביט לעברה".

במהלך ההתפרעות שלה חזרה או'בריאן על כך שהיא "עורכת הדין של הפלסטינים". היא עבדה בעבר כעורכת דין במרכז האנטי-ישראלי לזכויות אדם "בדיל". היא סייעה בחיבור דו"ח שיטנה נגד ישראל יחד עם שליח האו"ם בעבר ריצ'ארד פאלק שהוכרז כאישיות בלתי רצויה על ידי ישראל, והיא האשימה בעבר את ישראל ברצח עם. או'בריאן (50), ילידת בלפסט, הייתה בחופשה בת חודשיים בגואה, ועשתה את דרכה חזרה לביתה.

או'בריאן נעצרה על ידי המשטרה בלונדון בשל ההתפרעות. "ביום שבת בסביבות השעה 13:30, אישה בת 50 נעצרה אחרי שטיסת 'אייר אינדיה' נחתה בנמל התעופה הית'רו", נמסר מהמשטרה. "היא נעצרה בחשד להפרת סדר חמורה שקשורה בגזענות, תקיפה בשיכרות והובלה לתחנת המשטרה במערב לונדון".